uMhlanga-strande weer gesluitArgieffoto bloot ter illustrasie van Umhlanga. (Foto verskaf deur Seeff) Twee strande in uMhlanga in Durban is verlede week oopgestel net om vandeesweek opnuut gesluit te word weens verhoogde vlakke van die bakterie E. Coli. Die eThekwini-metro word nou daarvan beskuldig dat hy voortydig opgetree het toe hy die uMhlanga-hoofstrand en Bronzestrand oopgestel het; vermoedelik met die oog op die komende feestyd. Die strande is op 1 Desember oopgestel. Die uitslae van watermonsters wat op 1 en 3 Desember geneem is, wys egter nou weer op verhoogde vlakke van E. Coli. Nicole Bollman, ŉ plaaslike raadslid, sê die probleem is dat die watermonsters wat aanvanklik verlaagde vlakke getoon het, meer as ’n week voor die opening van die strande geneem is. Teen daardie tyd het die bakterievlakke egter weer gestyg. Bollman sê daar is sedert April ŉ deurlopende vloei van rioolvuil in die Ohlangeriviermond. Die riviermond was tot onlangs nog toe voordat reën voorverlede naweek die riviermond oopgespoel en “allerhande soort gemors die see ingestoot het”. Bollman sê die munisipaliteit moes voorsien het dat die riviermond moontlik kon oopspoel. Hy moes moes ook voorsien dat die vlakke binne dae beduidend kon verskil. “Al hierdie elemente moet in ag geneem word.”